D. Čaplovič, podpredseda vlády SR: (2007-10-16):
Tento návrh bol vypracovaný na základe bodu B.30 uznesenia vlády Slovenskej republiky č. 832 z 8. októbra 2006, ktorý ukladá podpredsedovi vlády pre vedomostnú spoločnosť, európske záležitosti, ľudské práva a menšiny zabezpečiť vypracovanie návrhu zákona o využívaní pomoci Európskeho spoločenstva podľa novoprijatých relevantných nariadení Európskeho spoločenstva a finančného rámca pre obdobie rokov 2007 – 2013. Vládou Slovenskej republiky bol návrh zákona o pomoci poskytovanej z týchto fondov schválený 26. septembra 2007. Návrh zákona bol pripravený Úradom vlády Slovenskej republiky, najmä sekciou kontroly a boja proti korupcii, sekciou riadenia a implementácie zahraničnej finančnej pomoci a sekciou vládnej legislatívy, v súčinnosti so všetkými zainteresovanými subjektmi, predovšetkým však v spolupráci s ministerstvom financií, ministerstvom pôdohospodárstva a Ministerstvom výstavby a regionálneho rozvoja Slovenskej republiky. Cieľom predkladaného zákona je právna úprava otázok v oblasti zabezpečenia systému riadenia a kontroly pomoci a podpory poskytovanej z fondov Európskeho spoločenstva s dôrazom na vytváranie podmienok pre efektívnu a najmä transparentnú koordináciu, riadenie, implementáciu a kontrolu opatrení financovaných z prostriedkov poskytovaných Slovenskej republike z týchto fondov. Impulzom pre vypracovanie predmetného právneho predpisu boli pretrvávajúce problémy pri čerpaní finančných prostriedkov v programovom období 2004 až 2006, resp. zbytočná zložitosť, ťažkopádnosť a nedostatočná transparentnosť vzťahov medzi subjektmi zapojenými do čerpania pomoci, či už vo väzbe na procesy, do ktorých je zapojený poskytovateľ pomoci alebo vo väzbe na procesy na strane prijímateľa pomoci, ktoré môžu viesť k tomu, že Slovenská republika bude musieť časť prostriedkov vrátiť naspäť do rozpočtu Európskej únie po kontrolách z Európskej únie. Teda ide o dodržiavanie zásady, áno, máš práva, ale máš aj povinnosti na druhej strane, aby skutočne tie zdroje, ktoré pôjdu z Európskej  únie, boli transparentne zainvestované, transparentne využité a takisto potom následne Európskou komisiou a ich kontrolnými orgánmi aj zhodnotené. Návrh zákona je právny predpis, ktorý aplikuje príslušné nariadenia Európskeho spoločenstva na právny a inštitucionálny systém Slovenskej republiky berúc do úvahy aj naše špecifiká. Určuje predovšetkým postavenia a právomoci, práva a povinnosti subjektov zúčastňujúcich sa procesu využívania prostriedkov poskytovaných našej republike z rozpočtu Európskej únie v rámci kohéznej politiky Spoločenstva, spoločnej poľnohospodárskej politiky a spoločnej politiky rybného hospodárstva. Hlavný orgán riadenia, koordinácie a kontroly určuje vláda Slovenskej republiky. Súčasne definuje postavenie centrálneho koordinačného orgánu, riadiacich orgánov, certifikačného orgánu, orgánu auditu, sprostredkovateľských orgánov a platobných jednotiek. Predkladaný návrh zákona určuje základné princípy koordinácie, riadenia, finančného riadenia a implementácie a kontroly v oblasti využívania pomoci a podpory Európskych spoločenstiev. Chcel by som upozorniť na dôležitú oblasť obsiahnutú v zákone. Je aj spôsob ochrany finančných záujmov Európskeho spoločenstva na území Slovenskej republiky, ktorá predstavuje vo vzťahu k Európskej komisii obzvlášť kľúčový moment pre bezpečné a bezproblémové čerpanie finančných prostriedkov. Návrh zákona taktiež definuje konflikt záujmov aplikovaný na procesy využívania fondov Európskeho spoločenstva. Návrh zákona je v súlade s Ústavou Slovenskej republiky, s právnym poriadkom Slovenskej republiky, so Zmluvou o pristúpení a s Aktom o podmienkach pristúpenia Slovenskej republiky do Európskej únie. Predkladaný návrh nemá negatívny vplyv na verejné financie a má pozitívny ekonomický a environmentálny vplyv a pozitívny vplyv na zamestnanosť a podnikateľské prostredie. Vážený pán predsedajúci, ctené dámy, vážení páni, som pevne presvedčený, že predkladaný návrh zákona o pomoci poskytovanej z fondov Európskeho spoločenstva vytvorí pre všetky subjekty zainteresované do čerpania prostriedkov poskytovaných Slovenskej republike z týchto fondov stabilný a predovšetkým transparentný rámec a umožní, aby mohli byť projekty vo všetkých oblastiach pomoci a podpory, tiež projekty v rámci Európskeho sociálneho fondu, Európskeho fondu regionálneho rozvoja, veľké infraštruktúrne projekty v rámci Kohézneho fondu alebo projekty týkajúce sa rozvoja vidieka a rybolovu realizované efektívne, najmä bez zbytočnej byrokracie a s čo najväčším úžitkom pre všetkých občanov Slovenskej republiky. Môžem vám povedať, že pri mojej poslednej návšteve pred desiatimi dňami Bruselu, keď som na DG Regio informoval o tomto zákone, tak to zobrali s veľkým pochopením. A povedali, že toto konečne vytvára vzájomné vzťahy a jasnú transparentnosť vo využívaní týchto zdrojov a zabezpečuje aj pre každého, kto bude užívať tieto prostriedky, áno, to, že má isté práva, pričom na druhej strane, pokiaľ by sa urobili chyby, tak bude konkrétna osoba, ktorá nesie za to zodpovednosť, aj tú zodpovednosť niesť v budúcnosti. Ďakujem, vážené dámy, vážení páni, za možnosť vystúpiť a predložiť tento návrh zákona. A pevne verím, že predkladaný zákon nájde podporu naprieč celým politickým spektrom a tiež následne v príslušných výboroch Národnej rady. Ďakujem vám za pozornosť.